Odločba Komisije

z dne 30. julija 2001

o objavi sklicevanja na standard EN 71-1: 1998 "Varnost igrač — Prvi del: Mehanske in fizikalne lastnosti", klavzula 4.20(d) v skladu z Direktivo Sveta 88/378/EGS

(notificirana pod dokumentno številko K(2001) 1905)

(Besedilo velja za EGP)

(2001/579/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 88/378/EGS z dne 3. maja 1988 o približevanju zakonodaje držav članic o varnosti igrač [1], kakor je bila spremenjena z Direktivo 93/68/EGS [2], in zlasti člena 6(1) Direktive,

ob upoštevanju mnenja Stalnega odbora, ustanovljenega s členom 5 Direktive Evropskega parlamenta in Sveta 98/34/ES z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov [3], kakor je bila spremenjena z Direktivo 98/48/ES [4],

ob upoštevanju naslednjega:

(1) Člen 2 Direktive 88/378/EGS določa, da so lahko igrače dane na trg samo, če ne ogrožajo varnosti in/ali zdravja uporabnikov ali tretjih oseb, kadar se uporabljajo na predvidljiv način, upoštevajoč običajno vedenje otrok.

(2) V skladu s členom 5 Direktive 88/378/EGS naj bi igrače ustrezale osnovnim varnostnim zahtevam iz člena 3 navedene direktive, če so razglašene za skladne z usklajenimi standardi, sklicevanje na katere je bilo objavljeno v Uradnem listu Evropskih skupnosti.

(3) Države članice so zavezane objaviti sklicevanja na nacionalne standarde, ki prenašajo usklajene standarde.

(4) Skladno s členom 6 Direktive 88/378/EGS sta Nemčija in Avstrija poslali prijavi, ki sprožata zaščitne klavzule v zvezi s klavzulo 4.20(d) standarda EN 71 "Varnost igrač — Prvi del: Mehanske in fizikalne lastnosti" — izdaja 1998: tako sta ravnali na podlagi dejstva, da je največja raven emisije zvočnega tlaka, izmerjena na razdalji 50 cm od ušesa, ki znaša 140 dB, previsoka ter lahko poškoduje otrokov sluh.

(5) Komisija je po pregledu podatkov, ki sta jih predložili Nemčija in Avstrija, ter po prejetju mnenja Stalnega odbora, ustanovljenega z Direktivo 98/34/ES 20. julija 1999, sklenila, da se iz objave v Uradnem listu Evropskih skupnosti umakne klavzula 4.20(d) standarda EN 71-1: 1998, na podlagi katere ni mogoče več predpostavljati skladnosti z določbami Direktive 88/378/EGS.

(6) Komisija je v okviru Direktive 88/378/EGS objavila sporočilo [5], v katerem našteva številne evropske usklajene standarde, ki jih je 15. julija 1998 odobril Evropski odbor za standardizacijo (CEN). Sporočilo vsebuje standard EN 71-1: 1998 o varnosti igrač, izključuje pa s C ovrednoteno največjo raven emisije zvočnega tlaka, ki jo povzročajo igrače z vžigalnimi kapicami.

(7) Razlog za izključitev je bila klavzula 4.20(d) standarda EN 71-1: 1998, ki ne more zagotavljati varnosti igrač, kadar so uporabljene na predvidljiv način, upoštevajoč običajno vedenje otrok, kakor je to predpisal člen 2 Direktive 88/378/EGS.

(8) V skladu s klavzulo 4.20(d) standarda EN 71-1: 1998 s C ovrednoteno največja raven emisije zvočnega tlaka, Lpc peak, ki jo povzročajo igrače z vžigalnimi kapicami, ne sme preseči 140 dB: 140 dB na točki merjenja ustreza 150-160 dB na razdalji približno 2,5 cm. Mejna vrednost 140 dB velja do 31. julija 2001, po tem datumu pa je mejna vrednost 125 dB –

SPREJELA NASLEDNJO ODLOČBO:

Člen 1

Objavi sklicevanja na usklajeni standard EN 71 "Varnost igrač — Prvi del: Mehanske in fizikalne lastnosti" v Uradnem listu Evropskih skupnosti, kakor ga je 15. julija 1998 sprejel Evropski odbor za standardizacijo (CEN) in kakor prikazuje Priloga, se priloži naslednje obvestilo:

"Klavzula 4.20(d) standarda EN 71-1: 1998 bo omogočala domnevo o skladnosti z določbami Direktive 88/378/EGS šele po 1. avgustu 2001. Klavzula 4.20(d) navaja, da po tem datumu s C ovrednotena največja raven emisije zvočnega tlaka, Lpc peak, ki jo povzročajo igrače z vžigalnimi kapicami, ne presega 125 dB, izmerjenih tako, kakor določa standard."

Člen 2

Ko države članice v skladu s členom 5(1) Direktive 88/378/EGS objavijo sklicevanje na nacionalni standard, ki prenaša usklajeni standard EN 71-1: 1998, k objavi priložijo obvestilo, ki je enako obvestilu iz člena 1.

Člen 3

Ta odločba se uporablja od 1. avgusta 2001.

Člen 4

Ta odločba je naslovljena na države članice.

V Bruslju, 30. julija 2001

Za Komisijo

Frederik Bolkestein

Član Komisije

[1] UL L 187, 16.7.1988, str. 1.

[2] UL L 220, 30.8.1993, str. 1.

[3] UL L 204, 21.7.1998, str. 37.

[4] UL L 217, 5.8.1998, str. 18.

[5] UL C 340, 27.11.1999, str. 69.

--------------------------------------------------

PRILOGA

Objava sklicevanja na evropske usklajene standarde v skladu z Direktivo 88/378/EGS

Evropski organ za standardizacijo | Sklicevanje | Naslov usklajenega standarda | Leto ratifikacije |

CEN | EN 71-1: 1998 | Varnost igrač Prvi del: Mehanske in fizikalne lastnosti | 1998 |

--------------------------------------------------